Jesper Petersen (SF), 2011-05-03:
Lovforslaget, L 195, er noget af en sammenblanding af fire forskellige elementer.
Jeg synes, det er et godt og kreativt arbejde, at man kan formå at få så forskellige elementer ind i samme lovforslag.
Jeg vil gerne starte med at sige, at jeg synes, at vi bør dele lovforslaget op, så de ting, der handler om energiafgifterne, kommer i et lovforslag for sig.
Det vil give en mere seriøs og rimelig behandling af de ændringer.
For at starte et positivt sted indebærer forslaget jo, at den her ølmoderationsordning bliver lempet, så små byggerier, der begyndte at fremstille øl efter 1940, kan få gavn af den.
Forslaget indebærer altså, at der bliver en valgfri metode til at opgøre energi- og CO2-afgift for affaldsforbrændingsanlæg.
Med andre ord kan man bruge røggasmetoden i stedet for og forhåbentlig få et større incitament til at arbejde energieffektivt.
De to ting kan vi uden problemer støtte.
Vi er jo varme tilhængere af, at vi forsøger at give øgede incitamenter til energieffektivitet f.eks. i affaldsforbrændingsanlæggene.
SF er såmænd også glade både for øl og mikrobryggerier.
De her lidt tilfældige forhold omkring at have brygget stærkt øl før 1940 kan vi så få gjort op med med det her lovforslag.
Det er ganske udmærket.
De sidste to elementer har jeg lidt flere og lidt mere kritiske kommentarer til.
For det første hører vi i forhold til at nedsætte kredittiderne ved køb af stempelmærker til cigaretter og røgtobak jo absolut ikke dem, som jeg også før sagde til Venstres ordfører, der står i forreste række, når man skal forsvare tobaksindustrien.
Det er jo efterhånden velkendt, at de ikke praktiserer det.
Færre og færre danskere tror på, at det findes, og her er så bare endnu et eksempel på, at det der vindue, man siger at der findes til at lave en skattereform, kan man sådan set slå op, når det passer en, når pengene ikke lige passer, og så er der nu en eller anden tilfældig branche, der får strammet skatten.
Det tror jeg at man skal være borgerlig ordfører for at kunne se.
Den forklaring, vi tidligere fik, bekræftede det sådan set meget godt – ligesom vi jo har fået det på et samråd i Skatteudvalget for nylig.
Til sidst er der så spørgsmålet om lempelsen i afgiften på procesenergi.
Det er især på grund af det, at jeg synes, at det er på sin plads at dele lovforslaget op.
Det er mere komplekst og et område, vi gerne vil have nærmere belyst under udvalgsbehandlingen.
En ting er, at forslaget betyder en sådan ret markant lempelse i afgiften, men vi vil også gerne have belyst, om man med forslaget skaber de rette betingelser for danske virksomheder.
Det, der var hele pointen, da vi I Energiudvalget og Skatteudvalget var på den her førnævnte tur med Dansk Industri, var, at vi var rundt for at se nogle af de virksomheder, som det her berører rigtig meget, som altså er i en international konkurrencesituation på de her afgifter.
Der er så andre brancher, andre dele af erhvervslivet, der ikke er udsat for samme konkurrence.
Det virker ikke, som om den balance kommer til udtryk i forslaget.
Nu smører man afgiftslettelsen bredt ud og opnår måske egentlig slet ikke det med det, som vi gerne vil.
Forslaget bunder jo i, at da regeringen oprindelig lavede afgiften, ramte den skævt, og den ramte nogle virksomheder uforholdsmæssigt hårdt.
Nu skal der så rettes op på det igen.
Men vi vil gerne være sikre på, at man ikke igen rammer skævt, og vil desuden høre, hvad det er for nogle tiltag regeringen i øvrigt vil tage for at fremme energirigtig adfærd og investering i produktionen i Danmark.
Vi synes ikke, at det ambitionsniveau, som regeringen udviser i energipolitikken, er særlig prangende eller særlig imponerende.
Men vi skal jo ikke lave en politik, der betyder, at vi får et større CO2-udslip, et større energiforbrug, hvis vi kunne have beholdt et afgiftssystem, der gav incitamenter til at bruge energien klogere.
Når alt bliver lagt sammen, er der tre forslag, som vi godt kan støtte, men det sidste er vi noget mere forbeholdne over for og vil gerne lade vores stillingtagen afvente udvalgsbehandlingen.
Som sagt håber jeg, at skatteministeren med det samme i sin opsamling senere vil gå med til, at vi får forslaget delt op.
Det kan vi lige så godt gøre, så vi kan få en ordentlig behandling af den del, der handler om energiafgifterne, som ikke hører hjemme i et forslag om ølmoderation.